กระทรวงคมนาคม ออกมาตรการรับมือและแก้ไขสถานการณ์ค่าฝุ่นละอองเกินมาตรฐาน
กระทรวงคมนาคม ออกมาตรการรับมือและแก้ไขสถานการณ์ค่าฝุ่นละอองเกินมาตรฐาน ในพื้นที่กรุงเทพมหานครและปริมณฑลจากสถาณการณ์ ค่าฝุ่นละออง PM 2.5 ในพื้นที่กรุงเทพมหานครและปริมณฑล มีปริมาณเกินค่ามาตรฐานที่กำหนดจนเริ่มส่งผลต่อสุขภาพประชาชน กระทรวงคมนาคมได้ร่วมดำเนินการแก้ไขปัญหาและบูรณาการกับหน่วยงานที่เกี่ยวข้องดำเนินการตามมาตรการป้องกันและแก้ไขปัญหาฝุ่นละอองดังกล่าวทันที นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า สำนักงานนโยบายและแผนการขนส่งและจราจร หรือ สนข. ได้สั่งการให้หน่วยงานที่มีโครงการก่อสร้างไม่ว่าจะเป็นการรถไฟฟ้าขนส่งมวลชนแห่งประเทศไทย หรือ รฟม.  การรถไฟแห่งประเทศไทย หรือ รฟท. ให้ผู้รับเหมาเข้มงวดเรื่องฝุ่นละอองจากการก่อสร้าง ล้างทำความสะอาดล้อรถขนดินและทําความสะอาดไส้กรองรถบรรทุก เพื่อช่วยลดปริมาณฝุ่นละออง หรือหยุดกิจกรรมการก่อสร้างที่ทําให้เกิดฝุ่นละอองชั่วคราวในวันที่มีค่า PM 2.5 เกินมาตรฐานสำหรับพื้นที่การก่อสร้างโครงการรถไฟฟ้าให้ รฟม. ดำเนินการดูแลควบคุมเครื่องจักรไอเสีย ให้เป็นไปตามที่มาตรฐานกำหนด คืนพื้นผิวจราจรให้มากที่สุด โดยจะปิดช่องจราจรเฉพาะพื้นที่ก่อสร้างที่จำเป็นไม่ให้มีการใช้พื้นที่เกาะกลางเป็นที่เก็บของและล้างผิวจราจรตามแนวพื้นที่ก่อสร้างทุกวันจนกว่าปัญหาฝุ่นละอองในกรุงเทพฯ จะมีค่าอยู่ในเกณฑ์มาตรฐาน รวมทั้งประสานตำรวจจราจรตามแนวพื้นที่ก่อสร้างเพื่อเพิ่มความคล่องตัวของการจัดจราจร โดยให้ผู้รับเหมาทุกรายถือปฏิบัติและดำเนินการทันทีในส่วนขององค์การขนส่งมวลชนกรุงเทพ หรือ ขสมก. กรมการขนส่งทางบก และบริษัท ขนส่ง จำกัด หรือ บขส. ต้องแจ้งผู้ประกอบการรถโดยสารสาธารณะให้ดูแลสมรรถนะรถ ล้างเปลี่ยนไส้กรอง ตรวจสภาพรถให้มั่นใจตามมาตรฐาน และห้ามรถโดยสาร   ที่มีควันดําเกินมาตรฐานวิ่งโดยเด็ดขาด สำหรับเรือโดยสารได้ให้กรมเจ้าท่า ตรวจสอบการบำรุงรักษาเครื่องยนต์เรือที่ให้บริการในคลองต่างๆ อย่างเคร่งครัดและท้ายที่สุดได้ขอความร่วมมือไปยังหน่วยงานภาครัฐลดการใช้เครื่องยนต์ดีเซลและรณรงค์เชิญชวนให้ประชาชนลดการใช้พาหนะส่วนบุคคลด้วยการใช้บริการขนส่งมวลชนสาธารณะ และมาตรการการใช้รถร่วมกัน หรือ car pool โดยเน้นย้ำให้หน่วยงานด้านการให้บริการขนส่งสาธารณะเตรียมความพร้อมการให้บริการประชาชนอย่างเพียงพอ จัดเตรียมพื้นที่จุดจอดแล้วจรในบริเวณใกล้กับสถานีรถไฟฟ้า เพื่อเป็นทางเลือกในการเดินทางของประชาชน